CELEX: 
Language: fi
Date: 2019-07-29 00:00:00
Title: KOMISSION TÄYTÄNTÖÖNPANOPÄÄTÖS (EU) …/…, vertailuarvoihin Australiassa sovellettavan lainsäädäntö- ja valvontakehyksen vastaavuudesta Euroopan parlamentin ja neuvoston asetuksen (EU) 2016/1011 mukaisesti

KOMISSION TÄYTÄNTÖÖNPANOPÄÄTÖS (EU) …/…,
            
            
               annettu 29.7.2019,
            
            
               vertailuarvoihin Australiassa sovellettavan lainsäädäntö- ja valvontakehyksen vastaavuudesta Euroopan parlamentin ja neuvoston asetuksen (EU) 2016/1011 mukaisesti
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011
                  1
                ja erityisesti sen 30 artiklan,
            
            
               sekä katsoo seuraavaa:
            
            
               (1)Asetuksessa (EU) 2016/1011 säädetään yhteisestä kehyksestä, jolla varmistetaan rahoitusvälineissä ja rahoitussopimuksissa vertailuarvoina käytettävien tai sijoitusrahastojen arvonkehityksen mittaamiseen käytettävien indeksien tarkkuus ja koskemattomuus unionissa.
            
            
               (2)Asetusta sovelletaan 1 päivästä tammikuuta 2018, ja unionin ulkopuoliset hallinnoijat hyötyvät siirtymäkaudesta, joka mahdollistaa kolmansien maiden vertailuarvojen käytön unionissa. Siirtymäkauden päätyttyä kolmannessa maassa sijaitsevan hallinnoijan tarjoamaa vertailuarvoa tai vertailuarvojen yhdistelmää voidaan käyttää unionissa ainoastaan, jos vertailuarvo ja hallinnoija on merkitty Euroopan arvopaperimarkkinaviranomaisen, jäljempänä ’EAMV’, ylläpitämään rekisteriin sen jälkeen, kun komissio on hyväksynyt vastaavuuspäätöksen tai toimivaltaiset viranomaiset ovat myöntäneet tunnustuksen tai hyväksynnän.
            
            
               (3)Komissiolla on valtuudet antaa täytäntöönpanopäätöksiä, joissa todetaan, että kolmannen maan lainsäädäntö- ja valvontakehys, jota sovelletaan tiettyihin hallinnoijiin tai tiettyihin vertailuarvoihin tai vertailuarvoryhmiin, vastaa asetuksessa (EU) 2016/1011 säädettyjä vaatimuksia. Vastaavuutta arvioidessaan komissio ottaa huomioon, varmistetaanko kolmannen maan oikeudellisen kehyksen ja valvontakäytäntöjen avulla rahoitusalan vertailuarvoja koskevien IOSCO:n periaatteiden ja tapauksen mukaan öljyn hintaraportteja laativia yhteisöjä koskevien IOSCO:n periaatteiden noudattaminen ja se, että tällaisiin tiettyihin hallinnoijiin tai tiettyihin vertailuarvoihin tai vertailuarvoryhmiin liittyvästä tehokkaasta valvonnasta ja täytäntöönpanosta huolehditaan jatkuvasti kyseisessä kolmannessa maassa.
            
            
               (4)Australiassa hallinnoitavia vertailuarvoja ovat muun muassa Australian pankkivekselin swap-korko (Australian Bank Bill Swap Rate) ja S&P/ASX 200 -indeksi, ja useat valvottavat yhteisöt käyttävät niitä unionissa. Tämän vuoksi komissio suoritti Australian vertailuarvojärjestelmää koskevan arvioinnin.
            
            
               (5)Australian lainsäädäntökehys vertailuarvojen määrittämistä, valvontaa ja hallinnointia varten käsittää toimilupajärjestelmän, ja siinä annetaan valtuudet Australian arvopaperi- ja sijoituskomissiolle (Australian Securities and Investments Commission, jäljempänä ’ASIC’). Lisäksi siinä edellytetään, että merkittävien vertailuarvojen hallinnoijat hankkivat ASIC:ltä vertailuarvon hallinnoijan toimiluvan. Sellaisten vertailuarvojen osalta, joita ASIC ei ole ilmoittanut merkittäviksi, Australian lainsäädäntökehyksessä annetaan hallinnoijille mahdollisuus liittyä kansalliseen sääntelyjärjestelmään hakemalla ASIC:ltä toimilupaa Corporations Act -lain 908BD §:n mukaisesti, minkä seurauksena niihin sovelletaan hallinnoijia ja tietolähteitä koskevia ASIC:n sääntöjä.
            
            
               (6)ASIC:n myöntämän toimiluvan haltijoihin sovelletaan toimiluvan ehtoja ja useita lainsäädännöllisiä vaatimuksia. Hallinnoijia koskevat oikeudellisesti sitovat vaatimukset vahvistetaan laissa Corporations Act 2001 (jäljempänä ’Corporations Act -laki’), säädöksessä ASIC Financial Benchmark (Administration) Rules 2018 ja säädöksessä ASIC Financial Benchmark (Compelled) Rules 2018. ASIC:n sääntelyoppaassa Regulatory Guide 268, jonka otsikko on Licensing regime for financial benchmark administrators (jäljempänä ’RG 268’), annetaan lisäohjeistusta vertailuarvojen hallinnoijille. Corporations Act -lain 7.5B osassa (sellaisena kuin se on muutettuna säädöksellä Treasury Laws Amendment (2017 Measures No. 5) Act 2018) pannaan täytäntöön rahoitusalan vertailuarvojen sääntelyä koskeva lainsäädäntökehys. 
            
            
               (7)Corporations Act -lain 908AC §:n mukaan ASIC voi vahvistaa säädöksellä rahoitusalan vertailuarvon merkittäväksi vertailuarvoksi. Vain ne vertailuarvot, jotka täyttävät kyseisessä laissa vahvistetut kriteerit, voidaan nimetä merkittäviksi vertailuarvoiksi. ASIC:n on oltava vakuuttunut siitä, että i) vertailuarvo on Australian rahoitusjärjestelmän kannalta merkittävä; tai ii) on olemassa olennainen rahoituskriisin leviämisen tai systeemisen epävakauden riski Australiassa, jos vertailuarvon saatavuus tai koskemattomuus häiriintyy; tai iii) vertailuarvon saatavuuden tai koskemattomuuden häiriintymisellä olisi olennainen vaikutus vähittäis- tai suursijoittajiin Australiassa.
            
            
               (8)ASIC on vahvistanut useita rahoitusalan vertailuarvoja merkittäviksi vertailuarvoiksi säädöksellä ASIC Corporations (Significant Financial Benchmarks) Instrument 2018/420. Tämä päätös koskee vain säädöksen ASIC Corporations (Significant Financial Benchmarks) Instrument 2018/420 viimeisimmässä sovellettavassa versiossa lueteltujen vertailuarvojen hallinnoijia. Tämä päätös ei koske niiden rahoitusalan vertailuarvojen hallinnoijia, joihin voidaan soveltaa poikkeusta asetuksen (EU) 2016/1011 soveltamisalasta kyseisen asetuksen 2 artiklan 2 kohdan mukaisesti.
            
            
               (9)ASIC voi myöntää vertailuarvon hallinnoijalle toimiluvan yhden tai useamman rahoitusalan vertailuarvon osalta. ASIC:n on otettava huomioon Corporations Act -lain 908BO §:n 2 momentissa mainitut tekijät päättäessään toimiluvan myöntämisestä, toimilupaa koskevien ehtojen määräämisestä, muuttamisesta tai kumoamisesta, toimiluvan muuttamisesta taikka toimiluvan peruuttamisesta väliaikaisesti tai lopullisesti. Henkilön katsotaan syyllistyvän rikokseen, jos hän hallinnoi (tai väittää hallinnoivansa) merkittävää vertailuarvoa ilman vertailuarvon hallinnoijan toimilupaa, jossa täsmennetään kyseinen rahoitusalan vertailuarvo.
            
            
               (10)ASIC hyväksyi Corporations Act -lain 908CA §:n nojalla säädöksen ASIC Financial Benchmark (Administration) Rules 2018 (jäljempänä ’Administration Rules -säädös’) ja Corporations Act -lain 908CD §:n nojalla säädöksen ASIC Financial Benchmark (Compelled) Rules 2018 (jäljempänä ’Compelled Rules -säädös’). Administration Rules -säädöksessä vahvistetaan vertailuarvon hallinnoijan toimiluvan haltijoita ja tietolähteitä koskevat vaatimukset, mukaan lukien hallinto- ja valvontavaatimukset, ulkoistamisvaatimukset, eturistiriitojen välttämistä koskevat vaatimukset, vertailuarvojen rakennetta ja menetelmiä koskevat vaatimukset sekä syöttötietoja koskevat vaatimukset. Compelled Rules -säädöksellä säännellään merkittävän vertailuarvon pakollista tuottamista tai hallinnointia tai tietojen pakollista toimittamista rahoitusalan merkittävää vertailuarvoa varten.
            
            
               (11)Laatiessaan Administration Rules -säädöstä ASIC on ottanut huomioon rahoitusalan vertailuarvoja koskevat IOSCO:n periaatteet, kuten Corporations Act -lain 908CK §:ssä edellytetään. Lisäksi ASIC on ottanut huomioon vertailuarvoja koskevat lainsäädäntö- ja valvontakehykset kolmansissa maissa, myös asetuksen (EU) 2016/1011, sekä muut Australian rahoitusalan toimilupajärjestelmät.
            
         
         
            
               (12)Administration Rules -säädöksen perusteluissa esitetään, miten ASIC:n Administration Rules- ja Compelled Rules -säädöksissä otetaan huomioon IOSCO:n periaatteet. Administration Rules -säädöksessä todetaan erityisesti, että sääntö 2.1.2 vastaa rahoitusalan vertailuarvojen hallintojärjestelyjä koskevia IOSCO:n periaatteita. Sääntö 2.1.3 vastaa niitä IOSCO:n periaatteita, jotka koskevat sellaisten kolmansien osapuolten valvontaa, jotka osallistuvat vertailuarvon hallinnoijan toimiluvassa mainittujen rahoitusalan vertailuarvojen tuottamiseen tai hallinnointiin. Sääntö 2.1.4 vastaa niitä IOSCO:n periaatteita, jotka koskevat rahoitusalan vertailuarvojen hallinnoijien eturistiriitoja. Sääntö 2.2.1 vastaa vertailuarvon rakennetta koskevia IOSCO:n periaatteita. Sääntö 2.2.2 vastaa niitä IOSCO:n periaatteita, jotka koskevat tietojen riittävyyttä ja tiedonkeruuseen liittyvää sisäistä valvontaa. Sääntö 2.2.3 vastaa niitä IOSCO:n periaatteita, jotka koskevat rahoitusalan vertailuarvojen määritysten tekemisessä käytettyä menetelmää. Alasääntö 2.2.4(1) vastaa niitä IOSCO:n periaatteita, jotka koskevat muutoksia rahoitusalan vertailuarvojen määritysten tekemisessä käytettyyn menetelmään. Sääntö 2.3.1 vastaa hallinnoijien valvontakehystä koskevia IOSCO:n periaatteita, sillä se liittyy riskien hallintaan ja Australian muiden toimilupajärjestelmien keskeisiin vaatimuksiin. Sääntö 2.4.1 vastaa niitä IOSCO:n periaatteita, jotka koskevat toimilupaan sisältyvän rahoitusalan vertailuarvon siirtämiseen tai lakkauttamiseen liittyviä suunnitelmia. Sääntö 2.5.1 vastaa luovuttajan käytännesääntöjä koskevia IOSCO:n periaatteita. Sääntö 2.6.1 vastaa vertailuarvon määritysten avoimuutta koskevia IOSCO:n periaatteita.
            
            
               (13)Lisäksi ASIC on laatinut sääntelyn muodossa ohjeita (RG 268) yhteisöille, joihin sovelletaan Administration Rules- ja Compelled Rules -säädöksiä. Niissä esitetään ASIC:n tulkinta laista ja annetaan käytännön neuvoja siitä, miten yhteisöt voivat täyttää lainsäädännön mukaiset velvoitteensa.
            
            
               (14)Näin ollen komissio katsoo, että säädöksessä ASIC Corporations (Significant Financial Benchmarks) Instrument 2018/420 nimettyjen merkittävien vertailuarvojen hallinnoijia koskevat sitovat vaatimukset vastaavat asetuksen (EU) 2016/1011 vastaavia vaatimuksia.
            
            
               (15)Asetuksen (EU) 2016/1011 30 artiklassa edellytetään myös, että vaatimusten tehokkaasta valvonnasta ja täytäntöönpanosta huolehditaan jatkuvasti kyseisessä kolmannessa maassa.
            
            
               (16)Australiassa toimiluvan saaneet vertailuarvon hallinnoijat ovat ASIC:n jatkuvan valvonnan alaisia. Corporations Act -lain 908AF §:n mukaan ASIC on vastuussa toimiluvan alaisten rahoitusalan vertailuarvojen valvonnasta. Lisäksi ASIC:n tehtävänä on valvoa sitä, että vertailuarvon hallinnoijat noudattavat Corporations Act -lain sekä Administration Rules- ja Compelled Rules -säädösten mukaisia velvoitteitaan, ja se arvioi tältä osin säännöllisesti, miten vertailuarvojen hallinnoijat noudattavat toimiluvan mukaisia velvoitteitaan.
            
            
               (17)Corporations Act -lain 908BQ §:ssä ja Administration Rules -säädöksen säännössä 2.8.1 edellytetään, että vertailuarvon hallinnoijat ilmoittavat ASIC:lle tietyistä seikoista, kuten tilanteista, joissa toimiluvan haltija ei ole noudattanut tai ei ehkä enää kykene noudattamaan mitään sääntelyn mukaisia velvoitteitaan. ASIC pystyy arvioimaan, noudattavatko toimiluvan haltijat Corporations Act -lakia ja Administration Rules -säädöstä Corporations Act -lain 908BR ja 908BS §:n sekä Administration Rules -säädöksen sääntöjen 2.8.2 ja 2.8.3 mukaisesti. ASIC voi myös pyytää raporttia mistä tahansa asiasta Corporations Act -lain 908BV §:n mukaisesti ja pyytää tarkastuslausuntoa toimiluvan haltijan raportista. Corporations Act -lain 908BW §:n mukaan ASIC voi laatia arviointikertomuksia, toimittaa nämä kertomukset tarvittaessa tietyille Australian valtion virastoille ja julkaista kertomukset.
            
            
               (18)Jos vertailuarvon hallinnoija ei noudata sääntelyn mukaisia velvoitteitaan, ASIC voi Corporations Act -lain 908BT §:n nojalla antaa toimiluvan haltijalle kirjallisia ohjeita, jotka koskevat sellaisten toimien toteuttamista, joiden ASIC uskoo varmistavan sen, että toimiluvan haltija noudattaa kyseisiä velvoitteita. Jos toimiluvan haltija ei noudata näitä kirjallisia ohjeita, ASIC voi saattaa asian tuomioistuimen käsiteltäväksi. Tuomioistuin voi määrätä toimiluvan haltijan noudattamaan ASIC:n ohjeita. Corporations Act -lain 908CH ja 908CI §:n nojalla ASIC voi tehdä rikkomisilmoituksia tai hyväksyä sitoumuksia hallinnoijilta, jotka eivät ole noudattaneet sääntelyn mukaisia vaatimuksiaan. Corporations Act -lain 908CG §:ssä luodaan järjestely, jonka mukaan hallinnoija, jonka väitetään jättäneen noudattamatta Administration Rules -säädöstä, voi siviilioikeudellisen menettelyn vaihtoehtona maksaa sakon, toteuttaa tai ottaa käyttöön korjaavia toimenpiteitä (myös koulutusohjelmia) tai hyväksyä muita seuraamuksia kuin sakkoja. ASIC voi myös peruuttaa toimiluvan väliaikaisesti tai lopullisesti tietyissä olosuhteissa Corporations Act -lain 908BI ja 908BJ §:n nojalla.
            
            
               (19)Compelled Rules -säädöksen nojalla ASIC voi, jos se pitää sitä yleisen edun mukaisena, velvoittaa toimiluvan haltijan jatkamaan merkittävän vertailuarvon tuottamista tai hallinnointia taikka tuottamaan tai hallinnoimaan merkittävää vertailuarvoa tietyllä tavalla, muun muassa muuttamalla merkittävän vertailuarvon tuottamisessa tai hallinnoinnissa käytettyä menetelmää. Compelled Rules -säädöksen nojalla ASIC voi myös velvoittaa tietolähteen toimittamaan toimiluvan haltijalle dataa tai tietoja merkittävän vertailuarvon tuottamista tai hallinnointia varten tai ASIC:lle merkittävän vertailuarvon tuottamiseen tai hallinnointiin liittyviin tarkoituksiin.
            
            
               (20)Tämän vuoksi komissio katsoo, että säädöksessä ASIC Corporations (Significant Financial Benchmarks) Instrument 2018/420 rahoitusalan merkittäväksi vertailuarvoksi luokiteltujen vertailuarvojen hallinnoijia koskevien sitovien vaatimusten tehokkaasta valvonnasta ja täytäntöönpanosta huolehditaan jatkuvasti. 
            
            
               (21)EU:n vertailuarvojen hallinnoijien ei tarvitse hankkia toimilupaa vertailuarvojensa käytölle Australiassa, paitsi jos ASIC on luokitellut vertailuarvon merkittäväksi vertailuarvoksi tai vertailuarvon hallinnoija hakee vapaaehtoisesti toimilupaa Australiassa. ASIC ilmoitti komissiolle, että sillä ei ole aikomusta luokitella EU:n vertailuarvoja merkittäviksi.
            
            
               (22)Tätä päätöstä täydennetään yhteistyöjärjestelyillä, joilla varmistetaan tehokas tietojenvaihto ja valvontatoimien koordinointi EAMV:n ja ASIC:n välillä.
            
            
               (23)Tämä päätös perustuu niiden vertailuarvoihin liittyvien oikeudellisesti sitovien vaatimusten arviointiin, joita sovellettiin Australiassa tämän päätöksen hyväksymisajankohtana. Komissio seuraa myös jatkossa säännöllisesti markkinoiden kehitystä, vertailuarvoja koskevan lainsäädäntö- ja valvontakehyksen kehitystä ja valvontaviranomaisten yhteistyön tehokkuutta kyseisten vaatimusten valvonnassa ja täytäntöönpanossa, jotta varmistetaan, että vaatimukset, joiden perusteella tämä päätös on hyväksytty, täyttyvät edelleen. 
            
            
               (24)Tämä päätös ei rajoita komission toimivaltaa toteuttaa erityinen uudelleentarkastelu milloin tahansa, jos komission on tapahtuneen kehityksen perusteella tarpeen arvioida uudelleen tätä päätöstä.
            
            
               (25)Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Sovellettaessa asetuksen (EU) 2016/1011 30 artiklaa Australian lainsäädäntö- ja valvontakehyksen, jota sovelletaan säädöksen ASIC Corporations (Significant Financial Benchmarks) Instrument 2018/420 viimeisimmässä sovellettavassa versiossa merkittäviksi vertailuarvoiksi vahvistettujen rahoitusalan vertailuarvojen hallinnoijiin, katsotaan vastaavan asetuksessa (EU) 2016/1011 säädettyjä vaatimuksia ja varmistavan, että tehokkaasta valvonnasta ja täytäntöönpanosta huolehditaan jatkuvasti.
            
            
               2 artikla
            
            
               Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tehty Brysselissä 29.7.2019
            
         
         
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        Euroopan parlamentin ja neuvoston asetus (EU) 2016/1011, annettu 8 päivänä kesäkuuta 2016, rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta (EUVL L 171, 29.6.2016, s. 1).